בת שלמה

בַּת שְׁלֹמֹה היא מושבה למרגלות רכס הכרמל, בקרבת המושבות זכרון יעקב ובנימינה. המושבה הוקמה בשנת 1889 במימון הברון רוטשילד והיא קרויה על שם אמו של הברון רוטשילד, בטי דה רוטשילד, ואביה, סלומון (שלמה) מאיר רוטשילד – מי שהיה הדוד (מצד אביו) וגם הסבא (מצד אמו) של הברון רוטשילד. השם "בת שלמה" נוצר בעקבות בתו של שלמה המלך טפת, שנישאה ל"בן אבינדב" אשר היה נציב נפת דור (דֹּאר) ההיסטורית שבשטחה שוכנת כיום המושבה.

בת שלמה מרוחקת שבעה קילומטרים מזכרון יעקב וקבלה שירותים מוניציפליים ממנה.

היסטוריה 
המושבה נחנכה בתמוז תרמ"ח ( 1888) עוד בטרם נבנו בתיה הראשונים. הסיבה לעיתוי המוקדם הייתה כנראה בואו מפריס של אליהו שייד . ראוי לציין שטקס חנוכת המושבה היה הטקס הראשון של חנוכת ישוב יהודי בא"י. בראשיתה התגוררו בה שלושה איכרים שעבדו במטעים וגידול צאן. הבדידות הביאה את איכרי המושבה לבקש מהברון בשנת 1905 להעביר אותם לשפיה או זכרון יעקב. המושבה לא ננטשה ולתושבים אף הוספו חלקות אדמה במזרח, אשר בגלל ריחוקם לא עובדו על ידי חקלאי בת שלמה.

בשנת 1920 התגוררו במושבה כ-10 משפחות. בעת מאורעות תר"פ נעשו מספר ניסיונות לפגוע במושבה שנהדפו על ידי שומרי המושבה ושוטרים שהוצבו במקום בעקבות ההתקפה על מרח. בסוף 1928 נמנו בבת שלמה 52 נפשות.

בגלל מיקומה בתוך המשולש הקטן לא הצליחה המושבה להתפתח עד הקמת מדינת ישראל ובשנת 1949 היו בה רק 17 משפחות שמנו סך הכל 70 נפש. בשנת 1953 תוארה המושבה כמוזנחת וחסרת תשתיות בסיסיות.

כיום היישוב מורכב מהמושבה הוותיקה וממושב שהוקם בשנת 1950 על ידי עולים מתימן, מפולין, הונגריה וטרנסילבניה. מושב בת שלמה משויך כיום למועצה האזורית חוף הכרמל וחלקו הדרומי (רחוב המושבה) מוכרז שטח לשימור. במושב, התושבים מתפרנסים מחקלאות מטעי נשירים, שסק ומרעה בקר, אך כיום רובם בעלי מקצועות חופשיים. 
מסביב ליישוב נטועים מטעים בעמקים, גבעות עטורות חורש טבעי, נחלים ושטחי מרעה. מדרום לכביש ואדי מילק מצויים שרידי יער נטע של קק"ל ודרומית למושבה נמצא הר חורשן הפופולרי בקרב מטיילים, רוכבי אופניים ובעלי רכבי שטח.

בת שלמה נמצאת כ-50 מטר מעל פני הים.

גלריה

לקריאה נוספת 
 אב"י אייזנשטיין ועמיצור קראוזה, מושבה קטנה באמצע הדרך, ארץ וטבע, חשון-כסלו תשס"ד, עמ' 53-58.
 אריה אייזנשטיין, הקיץ האחרון במושבה, 2005.
 יואב רגב, בת שלמה בגבעות מנשה, הוצאת ספרים אחיאסף, 2007.
רן אהרנסון, "בת שלמה - אווירת ארץ ישראל הישנה", בתוך: זאב ענר (עורך), סיפורי מושבות: סיפורן של חמישים ושתיים המושבות בא"י, תל אביב: משרד הביטחון – ההוצאה לאור, 1996 .
 מרדכי אליאב, ארץ ישראל ויישובה במאה הי"ט 1777-1917; כתר, 1978.
 עמנואל הראובני, היישובים בישראל ואתרי עתיקותיהם", הוצאת הקיבוץ המאוחד, 1974.

קישורים חיצוניים

 
 
 בת שלמה באתר המועצה לשימור אתרים
  בת שלמה בת מאה ועשרים, 2009 
  שיר לבת שלמה במלאת לה מאה ועשרים. מילים יעקב גרוס, לחן נחום היימן, שר אדם הפטר.

הערות שוליים

יישובים שהוקמו ב-1889
מושבים
מושבות
יישובים ע"ש בני משפחת רוטשילד
מחוז חיפה: מבנים לשימור
יישובים שהוקמו בעלייה הראשונה